དགེ་རྒན་གྱི་ལས་ཀ་ནི་འགན་འཁྲི་ལྕི་ཞིང་དོན་སྙིང་ཆེ་བ་དང་།གཟི་བརྗིད་ལྡན་ལ་མཐར་ཐུག་དགེ་བའི་འགྲོ་བ་མིའི་རིགས་ཀྱིས་བསྒྲུབས་དང་སྒྲུབ་བཞིན་པའི་ལས་རིགས་ཀུན་གྱི་གྲས་ལས་ཆེས་རླབས་ཆེ་བ་རུ་བདོག་པས།དགེ་རྒན་དང་།སྨན་པ་ཞེས་པ་ནི་བྱ་བའི་ཕན་འབྲས་ཀྱི་ཆ་ནས་བཏགས་པའི་མིང་ཞིག་ཡིན་ཡང་།སློབ་གསོ་སྤེལ་ལུགས་དང་།སློབ་མ་སྐྱོང་སྟངས་ཀྱི་ཐད་དུ་གནའ་དེང་གཉིས་ལ་ཁྱད་པར་ཆེ་ཞིང་།ལྷག་པར་དེང་གི་དུས་འདིར་སློབ་གྲྭ་ཆེ་འབྲིང་ཆུང་བ་གང་དུའང་བོད་ཀྱི་སྲོལ་རྒྱུན་ལྟར་དགེ་རྒན་གྱིས་སློབ་མར་བརྟག་པ་དང་།སློབ་མས་དགེ་རྒན་གདམ་པའི་འགྲོ་རིམ་གང་ཡང་མེད་པར།གཞུང་གིས་བཀོད་སྒྲིག་ལྟར་དགེ་རྒན་བཟང་ངན་ཅི་རིགས་སློབ་ཁྲིད་ཀྱི་ལས་ལ་འཇུག་ཅིང་།སློབ་མ་རབས་དང་རིམ་པ་མང་པོ་བསྐྱངས་ཤིང་སྐྱོང་བ་ལ་རྗེས་འབྲས་ལེགས་ཉེས་ཆ་མི་འཚལ་བ་ཅི་རིགས་སྣང་བའི་དབང་གིས།སྐབས་མང་པོར་སློབ་མས་དགེ་རྒན་ལ་འཁང་ར་བྱེད་པ་དང་།ཁྱིམ་བདག་གིས་དགེ་རྒན་ལ་གཤེ་གཤེ་གཏོང་བ།སྤྱི་ཚོགས་སུ་དགེ་རྒན་ལ་གདེང་འཇོག་དམན་པ།དགེ་རྒན་གྱིས་ཀྱང་སློབ་མ་མིག་ལ་མི་རན་པའི་སྣང་ཚུལ་སྟོན་གྱིན་ཡོད་པས།དགེ་རྒན་གྱི་ལས་ལ་ཞུགས་པའི་མི་ཞིག་ཡིན་ན་ཇི་འདྲ་བ་ཞིག་བྱ་དགོས་པའི་སྐོར་ལ།འདིར་གུས་པ་བདག་གི་ལྟ་ཚུལ་རགས་ཙམ་ཞུ་བར་བྱའོ།།